Revolution (2020)
הפקה > עלילות

האירוע כלל קרבות שנבעו מעלילות מתוסרטות במהלך התקופה שעד לקיום האירוע. העלילות הופקו דרך סדרת היוטיוב, Being The Elite אשר משודרת בערוץ הרשמי של היאנג באקס ובתוכניות השבועיות Dynamite ו-Dark.
לאחר ניצחונו של ג'ון מוקסלי על קני אומגה באירוע Full Gear, הוא הפנה את הקריירה שלו בארגון אל עבר אליפות העולם של AEW. ב-11 בדצמבר 2019 בתוכנית Dynamite, אלוף העולם של AEW, כריס ג'ריקו, הזמין את מוקסלי להצטרף לקבוצה שלו, The Inner Circle. הוא אף הציע לו 49% בעלות על הקבוצה, תפקיד סגן נשיא בכיר ומכונית פורד GT עם לוחית רישוי של השם "MOX". לאחר ששקל את ההצעה שלו במשך מספר שבועות, מוקסלי הסכים להצטרף לקבוצה ב-8 בינואר בתוכנית Dynamite, כשהוריד את הג'קט שלו במטרה ללבוש את חולצת הקבוצה. לעומת זאת, לאחר מספר דקות של חגיגות בזירה, מוקסלי הודיע שהוא התבדח והוא לא מעוניין להצטרף לקבוצה. לאחר מכן, הוא הטיח בקבוק שמפניה בראשו של ג'ריקו וביצע עליו את מהלך הסיום שלו, ה-Paradigm Shift, אותו דבר עשה גם לסמי גווארה, הצליח להתחמק מג'ייק הייגר וברח אל אזור הקהל. שבוע לאחר מכן במסגרת הספיישל Bash at the Beach, מוקסלי ניצח את סמי גווארה כתוצאה מהכנעה והעפיל לקרב נגד פאק אשר קבע את זהות המועמד לאליפות העולם של AEW ב-22 בינואר. לאחר הקרב נגד גווארה, מוקסלי הותקף על ידי חברי קבוצת The Inner Circle, כשהוא אף ספג פציעה בעינו עקב מכה של ג'ריקו בעזרת חפץ זר מהג'קט של האחרון; כתוצאה מכך, מוקסלי התחרה בשבועות שבאו לאחר מכן עם רטייה על עינו הפצועה. ב-22 בינואר, מוקסלי ניצח את פאק וכתוצאה מכך הפך לטוען לכתר לאליפות העולם של AEW נגד האלוף, כריס ג'ריקו, באירוע Revolution.
בתחילת הקמת הארגון, קודי לקח את המתאבק MJF תחת חסותו, כשהוא הוביל אותו לקרבות שלו. באירוע Full Gear, קודי התחרה נגד כריס ג'ריקו בקרב על אליפות העולם של AEW עם התניה שבמידה שקודי יפסיד, הוא לעולם לא יוכל לקבל קרב על אליפות העולם של AEW. בזמן שג'ריקו ביצע על קודי את מהלך ההכנעה שלו, ה-Liontamer.‏ MJF, שעמד בפינת הזירה של קודי לאורך הקרב, זרק מגבת לבנה לתוך הזירה במהלך ניסיון ההכנעה, מה שהוביל לעצירת הקרב ולהגנה מוצלחת של ג'ריקו על התואר. כתוצאה מכך, נגזר על קודי גורלו בכך שהוא לא יוכל לאתגר על תואר זה לעולם שוב. לאחר הקרב, MJF ניחם את קודי, אך הוא ניצל זאת כדי לבגוד בקודי, כשהכה את האחרון בעזרת מכה מתחת לחגורה ועזב את הזירה לקול קריאות בוז מהקהל. בתוכנית הבאה של Dynamite,‏ MJF קרא לקודי שקרן וסוציופת, ואף טען שאם הוא לא היה עוצר את קודי מלנסות לנצח, הקריירה שלו הייתה נגמרת. קודי, ששמע את דבריו של MJF, הגיע לזירה כדי להתעמת איתו, אך הותקף על ידי וורדלו, שנחשף כשומר הראש של MJF. בעוד ש-MJF סירב להתחרות נגד קודי בקרב, קודי דן עם MJF מה הוא המחיר לקבלת קרב זה. MJF הציב שלושה תנאים כדי לקיים את הקרב באירוע Revolution: הראשון, הוא לא יוכל לגעת ב-MJF עד למועד האירוע; השני, הוא יצטרך להתחרות נגד וורדלו בקרב כלוב; והאחרון, הוא יצטרך לספוג עשר הצלפות חגורה לגבו. בתגובה, קודי נענה בחיוב לכל תנאיו. ב-5 בפברואר בתוכנית Dynamite, קודי ספג את עשר ההצלפות כמתוכנן, כולל אחת שהייתה מוורדלו. לאחר ההצלפות, MJF הכה את קודי בעזרת מכה מתחת לחגורה ובמהרה נסוג לאחור ביחד עם וורדלו. שבועיים לאחר מכן, קודי ניצח את וורדלו בקרב כלוב הראשון מסוגו בתולדות הארגון, מה שהפך את הקרב בינו לבין MJF לרשמי באירוע Revolution. לאחר שקודי ביצע את מהלך המונסולט ממעלה הכלוב, התברר שהוא סבל משבר בעצם בבוהן של רגלו הימנית, למרות זאת, הוא הוכשר להתאבק.
בתוכנית הבכורה של Dynamite ב-2 באוקטובר 2019, ג'ייק הייגר ערך את הופעת הבכורה שלו ב-AEW, כשתקף את דאסטין רודס, קודי והיאנג באקס (מאט ג'קסון וניק ג'קסון). בנוסף, הוא ביצע על דאסטין רודס את מהלך הגאטרנץ' פאוורבומב על שולחן, מה שבסופו של דבר הוביל אותו לציוות עם כריס ג'ריקו, סמי גווארה, סנטנה ואורטיז, שנודעו לאחר מכן בשם The Inner Circle. ב-30 באוקטובר, הייגר תקף את רודס במגרש החניה ואף הטיח את היד שלו בדלת המכונית. ב-12 בפברואר 2020, לאחר הניצחון של רודס על גווארה, רודס לעג להייגר על כך שהוא "כישלון" גם בענף ההיאבקות המקצועית וגם בענף האמנויות הלחימה המשולבות, ואיתגר את הייגר לקרב יחידים באירוע Revolution. אתגר שאליו האחרון נענה בחיוב, מה שסימל את קרב הבכורה שלו בארגון.
ב-19 בפברואר בתוכנית Dynamite, היאנג באקס (מאט וניק ג'קסון) ניצחו בקרב באטל רויאל בן 10 זוגות אשר קבע את הטוענים לכתר לאליפות הזוגות של AEW באירוע Revolution. זוגות אחרים אשר לקחו חלק בקרב היו בסט פרנדס (צ'אק טיילור וטרנט), הבוצ'ר והבלייד, הדארק אורדר (אלכס ריינולדס וג'ון סילבר), The Hybrid 2 (אנחליקו וג'ק אוואנס), The Inner Circle (סנטנה ואורטיז), ג'וראסיק אקספרס (ילד הג'ונגל ולוצ'סאורוס), פרייבט פארטי (אייזיאה קאסידי ומארק קוון), SoCal Uncensored (פרנקי קאזריאן וסקורפיו סקיי) והסטרונג הרטס (שימה ו-T-הוק). באותה התוכנית, אלופי הזוגות, קני אומגה ואדם פייג' הגנו בהצלחה על חגורות אליפות הזוגות נגד הלוצ'ה בראדרס (פנטגון ג'וניור וריי פיניקס).
ב-29 בינואר בתוכנית Dynamite, דארבי אלין הצטוות לשורות פרייבט פארטי (אייזיאה קאסידי ומארק קוון) בהפסדם בקרב שלושה נגד שלושה ל-Inner Circle (כריס ג'ריקו, סנטנה ואורטיז). לאחר הקרב, חברי קבוצת The Inner Circle תקפו את פרייבט פארטי ואת אלין. סמי גווארה לקח את הסקייטבורד של אלין והטיח בעזרתו את גרונו ברצפת הזירה. אלין שב לזירה ב-19 בפברואר, כשהוא שם לעצמו למטרה לנקום בגווארה, כשהאחרון ביחד עם חברי קבוצתו הכו את ג'ון מוקסלי ודאסטין רודס. ב-24 בפברואר, במהלך הסרטון "Road to Kansas City" בערוץ היוטיוב של AEW, קרב בין גווארה לאלין נקבע לאירוע Revolution.
ב-12 בפברואר בתוכנית Dynamite, ניילה רוז ניצחה את ריהו והפכה לאלופת הנשים של AEW. שבוע לאחר מכן, קריס סטטלנדר קטעה את רוז במהלך הראיון שלה ואף הצביעה אל עבר חגורת האליפות של רוז. ב-24 בפברואר, הנהלת AEW הודיעה שרוז תגן בפעם הראשונה על התואר נגד סטטלנדר באירוע Revolution.
במהלך הקרב של פאק נגד טרנט ב-6 בנובמבר 2019 בתוכנית Dynamite, צ'אק טיילור הסיח את דעתו של השופט בזמן שאורנג' קאסידי הגיע לזירה ותקף את פאק בעזרת סדרת בעיטות. פאק הגיב בעזרת בעיטה לראשו של קאסידי. ב-17 בדצמבר בתוכנית Dark, קאסידי הצטוות לשורות בסט פרנדס (טיילור וטרנט) בהפסדם לפאק ו-The Hybrid 2 (אנחליקו וג'ק אוואנס). קאסידי שוב ביצע על פאק סדרת בעיטות ובזמן שפאק ניסה להגיב פעם נוספת בעזרת בעיטה לראשו של קאסידי, האחרון התחמק מכך וביצע עליו את מהלך הטורנדו DDT. ב-26 בפברואר 2020 בתוכנית Dynamite, קאסידי התערב בריאיון לאחר ההפסד של פאק לקני אומגה בקרב איירון מן, מה שהוביל לכך שפאק תקף את קאסידי. מאוחר יותר באותה התוכנית, נקבע קרב בין השניים לאירוע Revolution, מה שסימל את קרב היחידים הראשון של קאסידי בארגון.
ב-8 בינואר בתוכנית Dynamite, לאחר שכריסטופר דניאלס הפסיד לסמי גווארה, הדארק אורדר הגיעו במטרה לגייס אליהם את דניאלס. איוול אונו אמר לדניאלס "להפסיק להפסיד ולהתחיל לנצח" בזמן שהציע לו את המסכה המאפיינת את קבוצת הדארק אורדר. מנגד, דניאלס סירב להצעה ומצא את עצמו מוכה על ידי סטו גרייסון, אלכס ריינולדס וג'ון סילבר. ב-26 בפברואר בתוכנית Dynamite, קרב בין הדארק אורדר (איוול אונו וסטו גרייסון) ל-SoCal Uncensored (פרנקי קאזריאן וסקורפיו סקיי) נקבע לאירוע Revolution.